***әл-Фараби атындағы ҚазҰУ***

***соц.ғ.д., профессор Әбдірайымова Г.С.,***

***оқытушы Болысбаева С.М.***

**БҮГІНГІ ҚАЗАҚСТАНДЫҚ ЖАС ҒАЛЫМДАРДЫҢ ӘЛЕУМЕТТІК-ЭКОНОМИКАЛЫҚ ӨМІР ЖАҒДАЙЛАРЫ**

Ғылым - қоғамның рухани мәдениетінің құрамдас бөлігі болып табылады. Адамзат дамуының белгілі бір кезеңінде ғылым дами келе, қоғамдық сананың дербес формасына айналды. **Дамыған елдердің биік деңгейге көтерілуінің негізі – ғылым мен білімді дамытуға басты назар аударуынан негіз алады.**

Қазақстанның ғылымның дамуына қосар үлесі көңілді алаңдатады. Шетелдік сарапшылардың деректеріне сүйенсек, егер мемлекет ғылымды қаржыландырудың көлемін ЖІӨ-нің 1 пайызынан төмендетсе, онда ол мемлекеттің ғылымы құлдырауға ұшырайды екен. Ал ол 0,5 пайыздан төмендесе, онда ғылым саласын қайтып қалпына келтіру мүмкін еместігін, ғылым жүйесінің қирайтындығын айтады. Дамыған елдер ғылымға орта есеппен ЖІӨ-нің 3 пайыз қаржысын жұмсайды. Жапонияда - 3,1 пайыз, Ресейде - 1,2 пайыз. Даму жолына түскен елдердің де бөлетін қаржысы осымен қарайлас. Ал бізде бұл көрсеткіш 0,24, яғни 0,3 пайыздай. Мәселе бөлінген қаражатта, мамандықтың абыройында емес десек те, жастардың ғылымға ден қоймауына материалдық жағдай көбірек әсер етеді.

Бүгінгі таңда қазақстандық жас ғалымдардың әлеуметтік-экономикалық, тұрмыстық жағдайлары қандай? Осы сұрақтардың жауабын Ұлт Көшбасшысы – ҚР Тұңғыш Президенті Қорының «Қазақстанның жас ғалымдары: қазіргі және болашақ сценарийі» атты жобасы аясында 2012 жылы жүргізілген «Қазақстанның жас ғалымдары: социологиялық талдау» зерттеуінің нәтижелерін талдау арқылы табуға болады.[[1]](#footnote-2)

*Зерттеудің ішінара жиынтығы.*

Берілген социологиялық зерттеудің ішінара жиынтығын қалыптастыру, ең алдымен, өзінің институционалды анықтамасын соңына дейін толығымен алмаған «жас ғалым» ұғымын жалпылауға және ресмилеуге бағытталған.

Жас ғалымдар деп тек зерттеу институттарының қызметкерлері мен авторлық ғылыми ұжымдарды ғана емес, сонымен қатар, ғылыммен белсенді айналысатын, болашағы бар ғылыми зерттеулерге ие магистр және ғылым докторы дәрежесін ізденушілерді, тіпті студенттерді де айтуға болады. Жоғары оқу орнынан кейінгі білім беру жүйесінде оқитын (PhD докторантура және магистратура) жас ғалымдардың қатарына магистранттар мен докторанттардың жоспарланған міндетті ғылыми-зерттеу жұмыстары 15,6% (МҒЗЖ) және 31,6% (ДҒЗЖ) құрайтындықтан ресми белгілеріне қарай жатқызуға болады.

Зерттеуді дайындау процесінде құрамдастырылған және көпсатылы іріктеу қолданылды. Ғылыми мекемелерді іріктеу кезеңінде квоталық іріктеу қолданылды. Мекемелердегі бөлімшелерді іріктеу кезеңінде – кластерлік іріктеу (кластерлер ретінде факультеттер, кафедралар, бөлімдер, секторлар ұсынылады). Респонденттерді іріктеу кезеңінде қызметкерлердің тізімі негізінде кездейсоқ интервалды квоталық іріктеу қолданылды.

Зерттелініп отырған мәселелер бойынша қорытындыларды 2008 жылы жүргізілген осы тақырыптағы ұқсас зерттеудің эмпирикалық мәліметтерімен салыстыра отырып толықтыруға болады.[[2]](#footnote-3)

Зерттеу нәтижесі келесідей көрсеткіштерді көрсетті:

## *Тұрмыстық жағдайлары*

Өмір сүру жағдайларына қатысты «Қайда тұрасыз?» деген сұраққа жауап бере отырып, сұрауға қатысқан жас ғалымдар «жеке пәтерде (үйде) тұрамын» деген жауап нұсқасын көбірек таңдады – 44,0%. Әрі қарай, «Пәтер жалдап тұрамын» - 25,0% және «Ата-анаммен тұрамын» - 21,0% деген жауап нұсқалары кездеседі.

Ең аз таңдалған жауап «жатақханада тұрамын» нұсқасы – 6,0%. «Басқа» графасында «Ипотека» деген нұсқа сұрыпталған анкеталардың ішінде тек 0,9%-ды құрады.

**Кесте 1 *–*** Респонденттердің жауабын өмір сүру жағдайына қарай бөлу*(респонденттердің жалпы санынан, %).*

|  |  |  |
| --- | --- | --- |
| № | Жауап нұсқалары  | Барлығы |
| 1 | Жеке пәтерде (үйде) тұрамын  | 44,0% |
| 2 | Пәтер жалдап тұрамын | 25,0% |
| 3 | Ата-анаммен тұрамын | 21,0% |
| 4 | Жатақханада тұрамын | 6,0% |
| 5 | Басқа (ипотека) | 0,9% |
| 6 | Жауап жоқ  | 3,4% |
|  | **Барлығы** | 100% |

**Сурет 1**. **«Жас ғалымдардың өмір сүру жағдайлары»** диаграммасы *(категорияларда көрсетілген респонденттердің жалпы санынан, %).*

1-суреттегі мәліметтерден байқағанымыздай, некеде тұратындардың басым бөлігі жеке үйде немесе пәтерде тұратын отбасылар – 65,6%.

Сонымен қатар, жастар арасында пәтер жалдап тұруға мәжбүр отбасылардың проценті үлкен. Олардың ішінде, отбасылылар – 15,6%, некеде тұрмайтындар – 34,7%-ды құрайды.

**Кесте 2 *–*** Қазақстанның аймақтары бойынша жас ғалымдардың өмір сүру жағдайлары *(респонденттердің жалпы санынан, %).*

|  |  |  |
| --- | --- | --- |
| № | Аймақтар | Жауап нұсқалары  |
| Ата-аналарыммен бірге тұрамын  | Жатақханада тұрамын | Жеке пәтерде (үйде) тұрамын | Пәтер жалдап тұрамын |
| 1 | Астана қ.  | 20% | **18%** | 34,0% | 26,0% |
| 2 | Батыс Қазақстан облысы (Орал қаласы) | 8,3% | 0% | **75,0%** | 12,5% |
| 3 | Ақтөбе облысы (Ақтөбе қ.) | 28,6% | 5,7% | 25,7% | 34,3% |
| 4 | Оңтүстік Қазақстан облысы(Шымкент қ.) | **34%** | 6,0% | 46,0% | 10,0% |
| 5 |  Алматы қ. | 18,9% | 3,2% | 34,4% | **38,5%** |
| 6 | Қарағанды облысы (Қарағанды қ.) | 16,4% | 4,4% | 65,7% | 10,4% |
|  |  | 100% |

2-кестеде зерттеу жүргізілген аймақтар бойынша жас ғалымдардың өмір сүру жағдайы туралы мәліметтер ұсынылған.

Эмпирикалық мәліметтердің көрсетуі бойынша, пәтер жалдап тұратын жас мамандардың басым пайызы Алматы (38,5%) және Ақтөбе (34,3%) қалаларында көрініс табады. Астана қаласы бойынша сұралған респонденттердің ¼ пәтер жалдап тұрады. Астанымыздағы жас ғалымдардың 18%-ы жатақханада тұратындарын да айта кету керек.

Зерттелініп отырған мәселе бойынша жағымды ахуал Батыс Қазақстан және Қарағанды облыстарынан байқалады. Аталған аймақтардағы анкеталардың көбінде «Жеке пәтерде (үйде) тұрамын» позициясы басым түседі – 75,0% және 65,7%.

Жас ғалымдардың өмір сүру жағдайлары туралы мәліметтерді нақтылау үшін анкетаға олардың тұрмыс жағдайымен жалпы қанағаттануы туралы сұрақ енгізілген болатын.

Сұрыпталған анкеталардың ішінде жиынтықталған жағымды баға 59,7%-бен көрінді. Соның ішінде, толық қанағаттанатындардың үлесі – 33,6%, аса қанағаттанышулардың үлесі – 26,2%.

Жағымсыз баға бергендердің үлесі – 34,7%, яғни, респонденттердің үштен көбі. Соның ішінде, сұралған жас ғалымдардың 15,2% «иә» жауабынан көрі «жоқ» жауабын таңдаймын» деп жауап берді. Сұралғандардың 19,5% пайызы толығымен қанағаттанбайтындықтарын жеткізді.

Осы сұраққа жауап беруге қиналған жас ғалымдардың үлесі – 5,4%.

Алдын-ала қорытынды жасай отырып, осы сұраққа сыни баға берілген анкеталарды жеке талдау қажеттілігі туындайды. Тұрмыстық жағдайларымен толығымен немесе жартылай қанағаттанбайтын жауаптар келесідей болып бөлінді:

- 43,8%-ы - пәтер жалдайды;

- 23,9% - жеке пәтерде тұрады (осы категориядағы 82,1% - балалары бар отбасылар);

- 16,5% - ата-аналарымен тұрады;

- 10,7% - жатақханада тұрады.

Тұрғылықты аймағы бойынша өмір сүру жағдайын аса «жағымсыз» деп бағалайтын тұрғындар Ақтөбе облысында (Ақтөбе қ.) сұралғандардың санынан – 48,5%-ды құрайды. Одан кейін Алматы қ. (41,1%) және Астана қаласы (40,0%). Қанағаттанбаудың аз көрсеткіші Орал қаласынан байқалады (16,7%.). Сәйкесінше, Қарағанды және Оңтүстік Қазақстан облыстары 29,9% және 20,0%.

## *Табыс және өмірдің экономикалық жағдайларын бағалау*

Қазақстандық жас ғалымдардың экономикалық хал-ахуал деңгейін жүргізілген зерттеу шеңберінде бағалау екі өзара байланысты тәсілдердің көмегімен жүзеге асырылды.

Респонденттерге олардың негізгі жұмысындағы табыс деңгейі туралы тікелей сұрақ қойылды, сонымен қатар, респонденттер келесі позицияларды таңдап, жабық сұрақ шеңберінде өздерінің өмір деңгейін бағалау кезінде кедейліктің деңгейін анықтайтын субъективті тұжырымдама қолданылды:

1. Мен (біз) ешқандай экономикалық қиындықтарды сезінбеймін (міз)
2. Табысым қымбат сауда жасаудан басқасының барлығына жетеді
3. Ақшам тек негізгілерге: азық-түлік пен киімге ғана жетеді
4. Азық-түлікке жетеді, бірақ киім сатып алу қиынға түседі
5. Ақшам тіпті азық-түлікке де жетпейді.

Табыс деңгейі туралы мәліметтер (сурет 2) Қазақстанның жас ғалымдарының үштен бір бөлігінде табыс деңгейінің жеткілікті екендігін көрсетеді: 85000-нан 100000 теңгеге дейін және одан да жоғары – 14,6%, ал 100 мың теңгеден жоғары табыс деңгейі – 15,5%-ды құрайды. Табыс деңгейі жоғары жас ғалымдардың көбі – ғылым кандидаты, ғылым докторы, PhD докторы сияқты ғылыми дәрежесі бар мамандар.

Зерттеу нәтижесі бойынша, жас ғалымдардың арасындағы ғылыми дәрежесі бар, табыс деңгейі жоғары респонденттер 62%-ды құрайды. Жоғары оқу орнынан кейінгі білім беру бағдарламасы бойынша оқуын аяқтамаған және ғылыми дәрежесі жоқ респонденттердің ішінде табыс деңгейі жоғары респонденттердің пайыздық көрсеткіші – 14,2%.

Респонденттердің 51,4%-ы 45000 теңгеден 85000 теңгеге дейін жалақы алады.

Сұралған респонденттердің 11,5%-ы олардың негізгі табысы 35000 теңгеден аспайтындығын көрсетті. Аса жоғары пайызға ие болмаса да бұл көрсеткіш назар аударуды талап етеді. ҚР статистика Агенттігінің 2012 жылдың шілде айындағы мәліметтері бойынша күнкөріс минимумы орташа шамамен 16 979 теңгені құрайтынын есепке алу керек. Басқа сөзбен айтқанда, жас ғалымдардың оннан бірі ресми түрде «кедейлік шегіне» жақын тұр, ал респонденттердің 2,2 %-ы соның маңайында тұр (табысы 7 мыңнан 20 мың теңгеге дейін).

Жас ғалымдар арасында табысы 7000 теңгеден 35000 теңгені құрайтындардың басым бөлігі Батыс Қазақстан облысында – 12,5%, яғни Қазақстан бойынша орташа көрсеткіштен 2 есе жоғары (кесте 3).

Жас ғалымдар арасында табыс деңгейі төмен респонденттерді келесі әлеуметтік-демогорафиялық тәуелділіктермен анықтауға болады:

1. Осы жауап нұсқасын таңдаған респонденттердің 60%-ы қазіргі уақытта оқуын жалғастыруда,яғни өздерінің магистрант (50%) немесе докторант (10%) ретіндегі негізгі статусын анықтап алған.
2. Орташа жасы сәйкесінше жоғары емес – 24-25 жас.
3. Қыздардың 80%-ы - көбінесе некеге тұрмағандар.

2-суреттегі графикте көрсетілгендей, 2008 жыл мен 2012 жылдар арасындағы кезеңде жас ғалымдардың табыс деңгейі туралы мәселеге қатысты жағымды динамика байқалады. Сонымен қатар, ҚР статистика Агенттігінің мәліметтері бойынша орташа айлық жалақы (шілде 2012 ж.) 104 896 теңгені құрайтындығын да айта кету керек[[3]](#footnote-4).

Басқаша сөзбен айтқанда, жас ғалымдардың негізгі табысы көп жағдайда Қазақстан бойынша орташастатистикалық көрсеткіштен төмен болып келеді.

**Сурет 2**. **«Негізгі жұмысыңыздағы жалақыңыз қандай? сұрағының жауаптарын бөлу»** диаграммасы *(респонденттердің жалпы санынан, %).*

Жағдайды зерттелінетін аймақтар тұрғысынан талдау (кесте 3) көрсеткендей, ең жоғары табыс деңгейі Астана мен Алматы қалаларында тұратын жас ғалымдардың еншісінде екен: Астанадағы респонденттердің 28,0%-ы олардың негізгі табысы 100000 теңгеден асатындығын көрсеткен. Алматы бойынша бұл көрсеткіш 27,1%-ды құрайды.

Жалпы зерттеу мәліметтері бойынша, жоғары жалақы көлемі Алматы қаласының жас ғалымдары арасында кездеседі. Респонденттердің жартысынан көбі 85000 теңгеден жоғары (54,2%) жалақы алады екен. Осындай деңгейді табыс көлемін астананың 42% тұрғындары да көрсетті.

Басқа аймақтарда бұл көрсеткіш 14,2% бен (Ақтөбе қ.) 8,0% (Шымкент қ.) пайыз араларында ауытқып тұр.

Қалған басым аймақтарда 35000 теңгеден 75000 теңгеге дейінгі жалақы алатын негізгі топты бөліп көрсетуге болады:

- Ақтөбе облысы (Ақтөбе қ.) – 59,9%

- Батыс Қазақстан облысы (Орал қ.) – 58,20%

- Оңтүстік Қазақстан облысы (Шымкент қ.) – 58,00%

- Қарағанды облысы (Қарағанды қ.) – 52,20%

**Кесте 3 *–*** Қазақстанның аймақтары бойынша жас ғалымдардың табыс деңгейі *(респонденттердің жалпы санынан, %).*

|  |  |  |
| --- | --- | --- |
| № | Аймақтар | Жауап нұсқалары  |
| 7000 тг.-ден 20000 тг. дейін | 20001 тг.-ден 35000 тг. дейін | 35001 тг.-ден 45000 тг. дейін | 45001 тг.-ден 55000 тг. дейін | 55001 тг.-ден 65000 тг.дейін | 65001 тг.-ден 75000 тг.дейін | 75001 тг.-ден 85000 тг.дейін |  85001 тг.-ден 100000 тг. дейін | 100001 тг.-ден жоғары | Жауап беруге қиналғандар |
| 1 | Ақтөбе облысы (Ақтөбе қ.) | 2,8% | 8,5% | 2,8% | 11,4% | **25,7%** | 20% | 5,7% | 5,7% | 8,5% | 8,5% |
| 2 |  Алматы қ. | 3,3% | 2,5% | 8,2% | 3,3% | 4,9% | 8,2% | 8,2% | 27,1% | **27,1%** | 7,3% |
| 3 | Астана қ. | 2,0% | 6,0% | 16,0% | 4,0% | 2,0% | 6,0% | 18,0% | 14,0% | **28,0%** | 4,0% |
| 4 | Батыс Қазақстан облысы (Орал қ.)  | 12,5% | 4,2% | **20,8%** | 8,3% | **20,8%** | 8,3% | 12,5% | 0% | 12,5% | 0% |
| 5 | Қарағанды облысы (Қарағанды қ.). | 6,0% | 10,4% | 9,0% | 11,9% | 14,9% | **16,4%** | **16,4%** | 8,9% | 0% | 6,0% |
| 6 | Оңтүстік Қазақстан облысы (Шымкент қ.) | 6,0% | 14,0% | **18,0%** | 16,0% | 14,0% | 10,0% | 2,0% | 6,0% | 2,0% | 12% |
|  |  | 100% |  |  |  |  |  |  |

Қазақстандық ғалымдардың төмен жалақы деңгейі қосымша табыс көзінің қажеттілігі туралы болжам жасауға мүмкіндік береді.

«Қосымша кіріс көзінің (ата-аналар, туысқандар көмегі) маңызын қалай бағалар едіңіз?» деген сұраққа респонденттердің жауабы келесідей бөлінді:

1. Сұралғандардың 36,2%-ы - «Ол өте маңызды» деп есептейді.
2. Қосымша кіріс көзі жас ғалымдардың 13,2%-ы үшін анықтаушы болып табылады. Олардың 60%-дан астамы қыздар.
3. Респонденттердің 22,7%-ы үшін қосымша кіріс көзі маңызды емес. Аталған топ арасында жалақы деңгейі салыстырмалы түрде жоғары респонденттер басым.

4) Сұрауға қатысқандардың ширегінен көбі аталған сұраққа жауап беруге қиналды (27,6%).

**Сурет 3**. **«Жас ғалымдардың еңбекақы көлемімен қанағаттану»** диаграммасы *(респонденттердің жалпы санынан, %).*

Сұрау нәтижелерін талдау көрсеткендей, жас ғалымдардың көбінде материалдық жағдайымен қанағаттану деңгейі өте төмен.

Сұрау нәтижесі бойынша жас ғалымдардың тек 7,2%-ы «Сіздің табысыңыз қалыпты өмір сүру әрекетін қамтамасыз ете ме?» деген сұраққа жауап бере отырып, ешқандай материалдық қиындықтарды сезінбейтіндіктерін жеткізді.

Табыстары қымбат сауда жасаудан басқаның барлығын қамтамасыз ететін респонденттер – 29,0%-ды құрайды.

Осылайша, қанағаттанудың жиынтықты көрсеткіші 36,1%, ал сұралғандардың 2/3 белгілі бір деңгейде қаржы құралдарының жетіспеушілігін сезінетіндіктерін көрсетті.

Сандық қатынаста ең кең тараған жауап нұсқасы «Ақшам тек негізгі өмірлік қажеттіліктерге: азық-түлік пен киімге ғана жетеді» - 37,4%.

 Респонденттердің 16,7%-ының табысы тек азық-түлікке жетеді, ал 2,5%-ы «Ақшам тіпті азық-түлікке де жетпейді» нұсқасын көрсеткен.

**Кесте 4 *–*** Табыс деңгейін бағалау бойынша салыстырмалы ақпарат2008-2012 жж.

*(респонденттердің жалпы санынан, %).*

|  |  |  |  |
| --- | --- | --- | --- |
| № | Жауап нұсқалары  | 2008 ж.  | 2012 ж.  |
| 1 | Мен (біз) ешқандай экономикалық қиындықтарды сезінбеймін (міз) | 12,5% | 7,1% |
| 2 | Табысым қымбат сауда жасаудан басқасының барлығына жетеді | **30,8%** | 29,0% |
| 3 | Ақшам тек негізгілерге: азық-түлік пен киімге ғана жетеді | 29,2% | **37,4%** |
| 4 | Азық-түлікке жетеді, бірақ киім сатып алу қиынға түседі | 22,5% | 16,7% |
| 5 | Ақшам тіпті азық-түлікке де жетпейді | 3,2% | 2,5% |
| 6 | Жауап беруге қиналғандар | 1,8% | 7,2% |
|  | **БАРЛЫҒЫ**  | 100% | 100% |

2008 жылғы ұқсас зерттеу нәтижелерімен салыстырғанда, табыстары жеке қажеттіліктері мен отбасы қажеттіліктерін толығымен қанағаттандыратын респонденттер саны 2 есеге өскен. Сонымен қатар, табысы негізгі виталды қажеттіліктер спектрін қамтитын жас ғалымдар пайызы 8,2%-ға өскен. Қалған позициялар бойынша өзгерістер аз.

**Кесте 5 *–*** Аймақтық көзқарастар бойынша «Сіздің табысыңыз қалыпты өмір сүруді қамтамасыз ете ме?» деген сұраққа респонденттердің жауабын бөлу*(аймақтардағы респонденттердің жалпы санынан, %).*

|  |  |  |  |  |  |  |  |
| --- | --- | --- | --- | --- | --- | --- | --- |
| № | Жауап нұсқалары / аймақтар | Ақтөбе облысы | Алматы қ. | Астана қ. | БҚО | Қарағанды облысы | ОҚО |
| 1 | Мен (біз) ешқандай экономикалық қиындықтарды сезінбеймін (міз) | 5,7% | 4,1% | 4% | **41,7%** | 0% | 12,0% |
| 2 | Табысым қымбат сауда жасаудан басқасының барлығына жетеді | 11,4% | 29,5% | **36,0%** | 16,7% | 32,8% | 34,0% |
| 3 | Ақшам тек негізгілерге: азық-түлік пен киімге ғана жетеді | **54,2%** | 41,8% | 28,0% | 16,7% | 32,8% | 28,0% |
| 4 | Азық-түлікке жетеді, бірақ киім сатып алу қиынға түседі | 14,2% | 17,2% | **26,0%** | 20,8% | 16,4% | 8,0% |
| 5 | Ақшам тіпті азық-түлікке де жетпейді.  | 2,8% | 2,4% | 2,0% | **4,2%** | 2,9 % | 2,0% |
|  | **БАРЛЫҒЫ** | 100% |

Алынған мәліметтерді аймақтар бойынша талдау көрсеткендей, респонденттер жауаптарындағы бағалау кезіндегі аса үлкен қарама-қайшылық Батыс Қазақстан облысында байқалады: ең көп оң және теріс көрсеткіштер – 41,7% және 4,2% (кесте 5).

Қоғамның әртүрлі қабаттарының экономикалық дамуының тұрақты көрсеткіші болып табылатын «Табысым қымбат сауда жасаудан басқасының барлығына жетеді» жауап нұсқасы Қазақстан бойынша орташа көрсеткіштен келесі аймақтарда сәл жоғары:

1. Астана қ. – 36,0%
2. Оңтүстік Қазақстан облысы - 34,0%
3. Қарағанды облысы – 32,8%.

Өз табыс деңгейін тек негізгі қажеттіліктерді жабуға жететіндей деп бағалайтын жас ғалымдардың саны көбінесе Ақтөбе – 54,2% және Алматы қалаларына 41,8% тән.

Жас ғалымның бюджеті қандай қаражаттың есебінен қалыптасады? Кірістің негізгі көзі – оқытушының немесе ғылыми қызметкердің жалақысы (көп жағдайда ол жобалардың орындалуымен байланысты болып келеді), келесісі – гранттық іс-әрекет (мемлекеттік бағдарламалар, халықаралық ұйымдар мен түрлі Қорлардың зерттеу гранттары).

Жоғары табыс жалақымен, гранттық іс-әрекетке қатысумен және шаруашылық-келісім-шарттық жобалардың жүзеге асырылуымен қамтамасыз етіледі.

2008 жылы жүргізілген ұқсас зерттеу нәтижелерімен салыстыратын болсақ, жас ғалымдар ғылыммен байланысты қызметтегі табыс динамикасын жағымды деп көрсеткен және табыстары өздерінің жеке қажеттіліктері мен отбасыларының қажеттіліктерін қанағаттандыратын респонденттердің саны 2 есеге дейін төмендегендігі байқалады. Сонымен қатар, табыстары виталды қажеттіліктердің негізгі спектрін қамтитын жас ғалымдардың пайыздық көрсеткіші 8,2%-ға артқан. Қалған позициялар бойынша өзгерістер аса байқалмайды. Сұрауға қатысушыларының басым бөлігі үшін жоғары оқу орнында немесе ғылыми мекемеде алатын табыстары өмір сүрудің тек бір көзі ғана емес. Өздерінің ай сайынғы табыстарын жас ғалымдар орташа деп бағалайды.

1. Сұрау Қазақстанның 7 аймағында жүргізілді: Астана қ., Алматы қ., Батыс Қазақстан облысы, Ақтөбе облысы, Оңтүстік Қазақстан облысы, Қарағанды облысы, Шығыс Қазақстан облысы. Зерттеудің іріктеу жиынтығы 500 респондентті құрады. Мақсатты топты ғылыми-зерттеу институттары мен ұйымдарда, жоғары оқу орны мекемелерінде жұмыс істейтін немесе жоғары оқу орнынан кейінгі білім беру жүйесінде (магистратура және докторантура) оқитын 40 жасқа дейінгі жас мамандар құрады. [↑](#footnote-ref-2)
2. ҚР Тұңғыш Президенті Қорының тапсырысы бойынша Қазақстандық әлеуметтік-демографиялық ақпарат және болжау институтымен орындалған кешенді ғылыми зерттеу нәтижелері. – Алматы, 2008 ж. [↑](#footnote-ref-3)
3. http://www.stat.kz/Pages/default.aspx [↑](#footnote-ref-4)